Errege nahi zuen gizona

Errege nahi zuen gizona (jatorrizko izenburua, ), 1975eko John Hustonek zuzendutako abentura filma bat da. Sean Connery, Michael Caine, Saeed Jaffrey eta Christopher Plummer aktoreek antzeztu zuten. Maurice Jarre frantziar musikagileak soinu banda konposatu zuen eta berez, jatorrizko kontakizuna bezala Afganistango Kafiristan eskualdean girotua egon arren, Marokon filmatu zen.

Rudyard Kiplingen idazlearen 1888ko izenburu berdineko kontakizunean oinarrituta dago, eta EITBk euskarara bikoiztu zuen.

Argumentua 

1885, Indiako Britainiar Raja. Gau batez, Rudyard Kipling idazlea (Christopher Plummer) bere egunkariko bulegoan idazten ari dela gizon zarpail eta desitxuratu bat hurbildu eta hitz egiten hasi zaio. Hasieran Kiplingek diru eskean sartu den behartsu bat dela usteko du, baina bat-batean, harriduraz, haren aurpegia ezaguna egin eta orain duela bi urte ezagutu zituen alproja parea osatzen zutenetako bat dela ohartuko da, hots, Peachy Carnehan zena (Michael Caine). Orduan, duela bi urte bere bulegoan hiruen artean izandako hizketaldiaz oroitzen hasiko da...

Daniel Dravot (Sean Connery) eta Peachy Carnehan britainiar armadako bi gudari ohi abenturazale, harroputz eta lotsagabe batzuk dira, edozertarako beti prest, biak masoiak izateaz gain bizia nolabait aurrera ateratzeko asmoz negozio usteletan sartuak daude.

Behin batez Danielek urruti eta erabat isolaturik dagoen Kafiristan erresumaren berri du (gaur egungo Afganistan herrialdeko Nuristan probintzia), hau Himalaia mendietatik haratago dagoen kondairazko erresuma bat da, hortaz bi adiskideak elkarren artean ados jarri eta bertaratzeko bidai arriskutsuari ekingo diote.
Ia hiltzear egon diren bidaia burutu ondoren, Kafiristana ailegatu eta bertan Billy Fish (Saeed Jaffrey) izeneko gurkha ohi bat ezagutuko dute, honek bertakoen eta haien arteko itzultzaile lanak egingo dizkielarik. Han gudaz-guda bertako herrixketako jendea gudaroste txiki batean bildu eta azkenik haren buruzagiak bilakatuko dira. Horretaz gainera, eta guda batean zehar Daniel Dravoti gezi batek jo eta bere soinean eta arroparen azpian zeraman bandolera batean jo izanaren ondorioz bizirik ateratzean, bertako jendeak antzina bertan egon eta itzultzeko zina egin zuen jainko bat dela usteko du (gerora jainko hori Alexandro Handia zela ohartuko dira).

Britainiar alproja bi horiek, orduan, euren aldeko egoera horretaz baliatuko dira euren hasierako asmoa betetzeko: aberastea, alegia.

Aktoreak 
 Sean Connery: Daniel Dravot (Sikander II.a erregea, ustezko Alexandro Handiaren berpizkundea)
 Michael Caine: Peachy Carnehan
 Christopher Plummer: Rudyard Kipling idazle eta kazetaria
 Saeed Jaffrey: Billy Fish
 Doghmi Larbi: Ootah
 Jack May: barrutiko komisaria
 Karroom Ben Bouih: Kafu Selim
 Mohammad Shamsi: Babu
 Albert Moses: Ghulam
 Paul Antrim: Mulvaney
 Graham Acres: ofiziala
 Goulamineko Emakumezko Dantzari Urdinak: dantzariak
 Shakira Caine: Roxanne

Literatura 
 Errege izatekoa zen gizona (1888, Rudyard Kipling)

Kanpo estekak 
 Errege nahi zuen gizona filmaren IMDBko fitxa irakurgai 
 Errege nahi zuen gizona filmaren trailerra edo aurreiragarkiaren bideoa ikusgai 
 Maurice Jarre musikagilearen Errege nahi zuen gizona filmaren soinu banda entzungai

Rudyard Kiplingen idazlanetan oinarritutako filmak
Ameriketako Estatu Batuetako filmak
Erresuma Batuko filmak
Viktoriar Aroan girotutako filmak
1970eko hamarkadako abentura filmak
Epika filmak
Maurice Jarren soinu bandadun filmak
Afganistanen girotutako filmak
Indian girotutako filmak
1880ko hamarkadan girotutako filmak
Kontakizun laburretan oinarritutako filmak
Euskaratutako filmak
1975eko filmak